หุ้นไทยร่วงต่อเนื่องรับข่าว3จีชะงัก
หุ้นปิดตัวลงต่อเนื่อง เพราะข่าวร้ายศาลมีคำสั่งระงับประมูลใบอนุญาตโทร. 3G
17 ก.ย. 2553

หุ้นปิดตัวลงต่อเนื่อง เพราะข่าวร้ายศาลมีคำสั่งระงับประมูลใบอนุญาตโทร. 3G
ดัชนีหุ้นไทยถูกแรงฉุดจากหุ้นกลุ่มสื่อสารทำให้ดัชนีลดลง1.24จุดหรือลดลง0.13%มาปิดที่ 923.57 จุด มูลค่าการซื้อขาย 41,489 ล้านบาท โดยดัชนีเคลื่อนไหวทั้งวันระหว่าง 917.01 จุด-927.34 จุด
ทั้งนี้หุ้นสื่อสารได้รับผลกระทบจากข่าวร้าย ศาลสั่งระงับการประมูลใบอนุญาต 3 G ที่จะเกิดขึ้นภายในเดือนนี้แม้ว่าคณะกรรมการกำกับกิจการโทรคมนาคม(กทช.)จะยื่นอุทธรณ์ แต่ยังไม่มีกำหนดการประมูลใหม่ที่ชัดเจนออกมา ในขณะที่หุ้นบริษัททรู คอร์ปอเรชั่น(TRUE)ได้ปรับตัวขึ้นไปรอรับใบอนุญาตนี้แล้วกว่า 100%นับตั้งแต่ต้นปีจนถึงปัจจุบัน ส่งผลให้มีแรงเทขายในหุ้นดังกล่าวออกมามากที่สุด
นักวิเคราะห์บล.เอเชีย พลัส ยังมองแนวโน้มตลาดดี เพราะคาดว่าแรงหนุนจาก เงินทุนต่างชาติ ยังคงดูดีอยู่และยังไม่มีสัญญาณการไหลออกแต่อย่างใด ไม่ว่าจะเป็นค่าเงินบาทที่ยังคงแข็งอยู่ในโซน 30.7บาทต่อเหรียญสหรัฐ ในส่วนของเม็ดเงินลงทุนในตราสารทุนและตราสารหนี้ แม้ว่าจะมีการขายออกในตลาดตราสารหนี้มา 2 วันต่อเนื่องกันรวมแล้วกว่า 1,845 ล้านบาท แต่ก็เป็นเปอร์เซนต์ที่ค่อนข้างน้อยหากเทียบกับเม็ดเงินทั้งหมด 1.6 แสนล้านบาทที่เข้ามาในช่วง มิ.ย.-ปัจจุบัน อีกทั้งนักลงทุนต่างประเทศยังเข้าซื้อเพิ่มในตราสารทุนกว่า 1,801 ล้านบาท เพราะฉะนั้นจึงเชื่อว่า ทุนต่างชาติน่าจะยังไหลเข้ามาได้อีกก่อนที่จะสิ้น ก.ย. นี้ ซึ่งหากมองที่สถิติสองรอบของ ทุนต่างชาติไหลเข้า ที่ผ่านมาจะพบว่าเข้ามาเฉลี่ยรอบละ 5-6 หมื่นล้านบาท นั่นเท่ากับว่ายังเหลือที่จะเข้ามาอีก 1.5-2 หมื่นล้านบาท